PAF ชนซิลลิ่ง! หลังประกาศกำไรปี 63 โตแรง-พ่วงแจกปันผล
PAF ชนซิลลิ่ง! หลังประกาศกำไรปี 63 โตแรง-พ่วงแจกปันผล
PAF ชนซิลลิ่ง! หลังประกาศกำไรปี 63 โตแรง-พ่วงแจกปันผล
2 มี.ค. 2564

ผู้สื่อข่าวรายงานว่า ราคาหุ้น บริษัท แพนเอเชียฟุตแวร์ จำกัด (มหาชน) หรือ PAF ล่าสุด ณ เวลา 10.45 น. อยู่ที่ระดับ 0.79 บาท ปรับตัวขึ้น 0.18 บาท หรือ 29.51% ด้วยมูลค่าการซื้อขาย 8.51 ล้านบาท โดยราคาหุ้นปรับตัวขึ้นทำจุดสูงสุดของวัน (Ceiling) ที่ระดับ 0.49 บาท
โดยราคาหุ้น PAF ปรับตัวขึ้นอย่างมีนัยสำคัญหลังจากประกาศผลการดำเนินงานปี 2563 ออกมาเติบโตอย่างโดดเด่น ซึ่ง PAF และบริษัทย่อย ประกาศผลกำไรปี 63 เท่ากับ 89.57 ล้านบาท กำไรต่อหุ้น 0.17 บาท เพิ่มขึ้นจากปีก่อนที่กำไร 37.75 ล้านบาท กำไรต่อหุ้น 0.07 บาท
พร้อมชี้แจงว่ากำไรสุทธิในปี 63 ที่ 90.19 ล้านบาท เพิ่มขึ้น 42.50 ล้านบาท หรือ 89.12% จากปี 62 โดยกำไรสุทธิส่วนที่เป็นของบริษัทใหญ่ 89.57 ล้านบาท เพิ่มขึ้นจากปีก่อน 51.82 ล้านบาท หรือ 137.29%
ทั้งนี้ในปี 63 บริษัทได้รับผลกระทบตามมาตรฐานการรายงานทางการเงิน ฉบับที่ 9 รายการโอนกลับ(หนี้สงสัยจะสูญ) บันทึกรับรู้ผลขาดทุนด้านเครดิต 8.50 ล้านบาท โดยใช้วิธีการอย่างง่ายในการพิจารณาค่าเผื่อผลขาดทุนที่คาดว่าจะเกิดขึ้นตลอดอายุสำหรับลูกหนี้การค้า และโอนกลับรายการหนี้สงสัยจะสูญ 0.61 ล้านบาท และรายการขาดทุนจากการด้อยค่าเงินลงทุนใน บริษัท สหชลผลพืช จำกัด  1.35 ล้านบาท และรับรู้รายการกำไรจากการขายทรัพย์สินจากการเลิกกิจการของบริษัทย่อย 107.25 ล้านบาท เกิดจาก บริษัท ฟุตแวร์เทค 1530 จำกัด จดทะเบียนเลิกกิจการ จึงบันทึกกำไรจากการขายทรัพย์สินบริษัทย่อยมารับรู้ในงบการเงินรวม
ขณะที่รายได้รวมของบริษัทและบริษัทย่อยมีจำนวน 637.50 ล้านบาท ลดลง 224.70 ล้านบาท คิดเป็น 26.06% จากปี 62 ค่าใช้จ่ายรวม 635.64 ล้านบาท ลดลงจากปีก่อน 166.61 ล้านบาท คิดเป็น 20.77% ตามสัดส่วนรายได้จากการขาย และนโยบายการลดต้นทุน และเพิ่มประสิทธิภาพ
นอกจากนี้ บริษัทประกาศจ่ายเงินปันผลงวดดำเนินงานวันที่ 1 ม.ค. 2563 ถึงวันที่ 31 ธ.ค. 2563 อัตราการจ่ายเงินปันผลเป็นเงินสด 0.015 บาทต่อหุ้น ขึ้นเครื่องหมาย XD วันที่ 6 พ.ค.2564 กำหนดจ่าย 25 พ.ค.2564
 